'Sluipmoorde'-saak: Hof hoor van plan | Maroela Media
Uitspraak is voorbehou in die borgtogaansoek van die man wat daarvan beskuldig word dat hy beplan het om verskeie regeringsbeamptes en ander prominente Suid-Afrikaners te vermoor.
Landdros Vincent Ratshibvumo het gesê hy sal Maandag uitspraak lewer in Elvis Ramosebudi (33) se aansoek om borgtog. Ramosebudi is op 26 April in hegtenis geneem nadat "kommunikasiemateriaal onderskep is oor moontlike sluipmoordplanne".
Die Valke het gesê Ramosebudi is in hegtenis geneem terwyl hy glo besig was om "skenkers" te werf, onder meer vir skerpskutters wat die prominente Suid-Afrikaners glo sou vermoor.
Die Nasionale Vervolgingsgesag het Dinsdag die aanklagte teen Ramosebudi verander van sameswering tot moord na aanhitsing tot moord aangesien hulle bewyse glo wys dat hy alleen opgetree het.
Die staatsaanklaer, adv. Johan Badenhorst, het borgtog teengestaan en gesê Ramosebudi kan sy "plan" voortsit indien hy vrygelaat word. Badenhorst het 'n beëdigde verklaring van die ondersoekbeampte aan die hof voorgelees waarin Ramosebudi se beweerde planne uitgelê is.
Pres. Jacob Zuma, sy seun Duduzani, die Gupta-broers en Brian Molefe, voormalige hoof van Eskom, se name het onder andere op die lys verskyn. Ramosebudi het glo op 14 Maart 'n brief aan Oakbay, wat deur die Guptas besit word, geskryf en R75 miljoen versoek.
Polisiebeamptes, wat hulle as voorgenome "skenkers" voorgedoen het, het 'n vergadering met Ramosebudi versoek vir 26 April. Tydens die vergadering het Ramosebudi glo gesê hy is die stigterslid van die Anti-State Capture Death Squad Alliance. Hy het glo gesê hy het 'n vuurwapen en gif om die moorde mee uit te voer.
Die landdros het Ramosebudi se regsverteenwoordiger ondervra oor die staat se versoek dat die beskuldigde vir psigiatriese waarneming gestuur moet word. Motebang Ramaili, Ramosebudi se regsverteenwoordiger, het gesê sy kliënt het geen rekord van geestesongesteldheid nie en dat hy nie vir waarneming gestuur hoef te word nie.
'n Vertroulike bron het laat weet dat die vraag gevra word of Malema se naam onbekend is aan Ramosebudi. 'n Hele lys name word verskaf maar dit klink asof hy nie weet van Malema.
Dit klink vir my of die ou nie lekker is nie.
Hy spel heeltemal te goed vir 'n ou wat deurmekaar is en volg die politieke landskap ook skynbaar en snap te vinnig wie vir wie kwaad is. Wie is hierdie planmaker se vriende en wie betaal sy lugtyd en taxi-geld?